8-jarige skiet oupa in kopFoto: Verskaf. ŉ 46-jarige man is Dinsdagoggend tydens ŉ fratsongeluk deur sy 8-jarige kleindogter in sy kop geskiet. Brig. Mashole Manamela, Randfontein se stasiebevelvoerder, het die voorval aan Maroela Media bevestig. Volgens hom het die voorval in Helikonpark in Randfontein plaasgevind. Manamela het gesê die slagoffer het in sy bed geslaap met sy vuurwapen onder sy kussing. “ŉ 8-jarige kind het hom toe na bewering in die kop geskiet,” het Manamela gesê. Manamela kon nie bevestig hoe die kind die vuurwapen in die hande gekry het of presies hoe die skietvoorval gebeur het nie, en het gesê dit sal deel vorm van die polisie se ondersoek. Russel Meiring, woordvoerder van ER24, het gesê paramedici is 07:10 na die toneel ontbied. “Toe paramedici by die toneel opdaag, is hulle na die slaapkamer van die huis gelei. Die man is in sy bed aangetref met ŉ skietwond aan sy kop,” het Meiring gesê. Die man is volgens Meiring op die toneel gestabiliseer en daarna per mediese helikopter na die Chris Hani Baragwanath Hospitaal gehaas vir verdere mediese behandeling. Manamela het gesê ŉ saak van poging tot moord word ondersoek. “Ek wil ŉ beroep op die gemeenskap doen om uiters versigtig te wees wanneer hulle vuurwapens in die huis hanteer.”